**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 17.08.2017, ora 08.00 – 18.08.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 18.08.2017, ora 07.00**

**RÂURI**

**Debitele au fost în general staționare,** exceptând râurile din bazinele: Crișul Repede, Crișul Negru, Crișul Alb, Bega, Timiș, Bârzava, Moravița, Caraș, Nera, Cerna și râurile din Dobrogea, unde au fost în scădere ușoară. Debitele se situează, în general, la valori cuprinse între 30-80% din mediile multianuale lunare, mai mici (sub 30% din normalele lunare) pe unele râuri din bazinele hidrografice:Someș (Ilișua, Lonea, Fizeș, Lăpuș și Cavnic), Mureș (Comlod, Vișa, Domald, Secaș, RâulMare), pe Jijia şi pe cursurile superioare ale Crasnei, Siretului şi Prutului. În interval au fost emise două **ATENȚIONĂRI HIDROLOGICE** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi în general staţionare,** exceptând râurile din bazinele hidrografice: Crişul Repede, Crişul Negru, Crişul Alb și râurile din Dobrogea, unde vor fi în scădere uşoară. Sunt posibile creşteri izolate de niveluri şi debite pe unele râuri mici din zona de munte, din cauza precipitațiilor sub formă de aversă, prognozate. Nivelurile pe râuri la staţiile hidrometrice se vor situa sub COTELE DE ATENŢIE.

**DUNĂRE**

**Debitul la intrarea în ţară (secţiunea Baziaş) în intervalul 17 – 18.08.2017 a fost staţionar, având valoarea de 3500 m3/s**, situându-se sub media multianuală a lunii august (4300 m3/s).

 În aval de Porţile de Fier debitele au fost în scădere la Gruia şi pe sectoarele Tr.Măgurele– Zimnicea şi Hârşova – Tulcea şi în creştere pe sectoarele Calafat – Corabia şi Giurgiu – Cernavodă.

**Debitul la intrarea în ţară (secţiunea Baziaş) va fi staţionar (3500 m3/s).**

În aval de Porţile de Fier debitele vor fi scădere pe sectoarele Gruia – Bechet şi Vadu Oii – Tulcea, în creştere pe sectoareele Corabia – Tr.Măgurele şi Olteniţa – Hârşova şi staţionare pe sectorul Zimnicea – Giurgiu.

**2.** **Situaţia meteorologică în intervalul 17.08.2017, ora 09.00 – 18.08.2017, ora 06.00**

**ÎN ŢARĂ**

**A.N.M.** a emis o **Informare Meteorologică,** valabilă în intervalul 18.08.2017 şi 19.08.2017, vizând **caniculă și disconfort termic**, conform căreia:

În intervalul menţionat, vremea va fi călduroasă în toate regiunile, local caniculară vineri (18 august) în regiunile sudice și sud-vestice, iar sâmbătă (19 august) în toate zonele de câmpie și de podiș. Se vor înregistra temperaturi maxime de 34...36 de grade, iar în sudul Olteniei și sud-vestul Munteniei, izolat chiar 37 de grade. Indicele temperatură-umezeală (ITU) local va atinge şi depăşi uşor pragul critic de 80 de unități în special în Câmpia Română și în Câmpia de Vest.

Notă: În cursul zilei de duminică 20 august în sudul, centrul și estul ţării vremea se va menţine călduroasă, pe arii restrânse caniculară, cu temperaturi maxime de 34…35 de grade. În regiunile vestice instabilitatea atmosferică se va accentua treptat, iar temperatura va fi în scădere. În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj

Această Informare meteorologică a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:

- *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti* (42 de prefecturi).

**Vremea fost călduroasă,** izolat caniculară în orele amiezii în sud-vestul Munteniei și în Oltenia, temperaturile maxime fiind cuprinse între 28 de grade la Mangalia, Sulina și Joseni și 36 de grade la București-Filaret și Craiova. Indicele temperatură-umezeală (ITU) a atins pragul critic de 80 de unități în sudul Olteniei, sud-vestul Munteniei și izolat în Banat și Crișana. Cerul a fost mai mult senin dimineața și în cursul nopții, însă a prezentat înnorări accentuate în a doua parte a zilei și seara, când local în Transilvania și în zona de munte, pe arii restrânse în Oltenia și doar izolat în rest, au fost averse ce au avut și caracter torențial însoțite de descărcări electrice frecvente, grindină de mici dimensiuni (consemnată în județele Cluj, Maramureș, Harghita, Mehedinți și la munte) și intensificări ale vântului (cu valori ce au atins la rafală până la 82 km/h la stația meteorologică Deva). Cantitățile de precipitații au depășit local 15...20 l/mp, mai ales în zonele de deal și de munte și punctiform 30 l/mp. La ora 06.00, temperatura aerului avea valori ce se încadrau între 8 grade la Joseni și Miercurea Ciuc și 24 de grade la Șiria și Dumbrăvița de Codru.

**Observație:** Începând de ieri de la ora 06 au fost în vigoare 47 de mesaje privind fenomene meteorologice periculoase imediate dintre care:

- **7 avertizări cod portocaliu** emise după cum urmează: 2 emise de SRPV Sibiu, 2 emise de SRPV Cluj-Napoca, 2 de SRPV Craiova și 1 de către SRPV Timișoara,

- 40 atenționări cod galben emise după cum urmează: 10 emise de SRPV Cluj-Napoca, 8 emise de SRPV Timișoara, 8 emise de SRPV Sibiu, 7 emise de SRPV Craiova, 4 emise de SRPV Bacău, 3 emise de CNPM pentru Muntenia*.*

**LA BUCUREŞTI**

**Vremea a fost călduroasă**, caniculară după-amiază, când indicele temperatură-umezeală (ITU) a atins pragul critic de 80 de unități. Temperatura maximă, comparabilă cu cea din ziua precedentă, a fost de 33 de grade la Afumați, 34 de grade la stația meteo Băneasa și 36 de grade la Filaret. Cerul a fost mai mult senin, iar vântul slab până la moderat. La ora 06, temperatura aerului era de 19 grade la stația Băneasa și 21 de grade la Afumați și Filaret.

**3. Prognoza meteorologică în intervalul 18.08.2017, ora 09.00 – 19.08.2017, ora 09.00**

**ÎN ŢARĂ**

**Vremea va fi călduroasă**, local caniculară după-amiaza în regiunile sudice și sud-vestice, iar indicele temperatură-umezeală (ITU) va atinge și depăși ușor pragul critic de 80 de unități în special în Câmpia Română și în Câmpia de Vest. Temperaturile maxime se vor încadra în general între 30 și 36 de grade, iar cele minime între 12 și 23 de grade, mai coborâte în estul Transilvaniei, spre 9 grade. Cerul va fi variabil, cu înnorări trecătoare după-amiaza și seara în zona montană, unde izolat vor fi ploi de scurtă durată și descărcări electrice. Vântul va sufla slab și moderat, cu intensificări în prima parte a zilei în sud-est.

**LA BUCUREŞTI**

**Vremea va fi călduroasă**, caniculară după-amiaza, iar indicele temperatură-umezeală (ITU) va atinge pragul critic de 80 de unități. Cerul va fi mai mult senin, iar vântul va sufla slab și moderat. Temperatura maximă va fi de 34...36 de grade, iar cea minimă de 16...18 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 16.08.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**G.N.M.-C.J. Bacău** revine cu informaţii despre evoluţia incendiului izbucnit în data de 12.08.2017, la ora 15.30, la Depozitul conform de deşeuri al municipiului Bacău din str. Chimiei. În cursul zilei de 17.08.2017 s-au suplimentat dotările materiale, cu încă 8 camioane care transportă materialul inert necesar la acoperirea zonei afectate în vederea lichidării incendiului. În prezent se lucrează cu 4 autospeciale cu apă şi spumă, 2 motopompe remorcabile, 4 motopompe transportabile, 2 buldoexcavatoare şi 14 autocamioane. Pe partea superioară se execută un drum tehnologic care va asigura accesul autospecialelor cu apă şi al camioanelor ce transportă material inert necesar acoperirii în straturi a suprafeţei afectate. Deşeurile colectate în data de 16.08.2017 pe raza judeţului au fost depozitate în continuare în celula 2, pe o suprafaţă de circa 300mp (măsură cu caracter temporar până la lichidarea definitivă a incendiului, după care deşeurile stocate temporar vor fi mutate înapoi pe celula nr. 1). Fenomenul este în prezent ţinut sub control iar incendiul este restrâns semnificativ faţă de zilele anterioare. Staţia automată de calitate a aerului din centrul municipiului Bacău nu a inregistrat depăşiri ale CMA-lui la indicatorii măsuraţi conform Legii 104/2011.

După lichidarea în totalitate a incendiului se va trece la verificarea tehnică a amenajărilor depozitului de la celula nr. 1, a stratului impermeabil cu geomembrană, reţeaua de drenuri colectare levigat, reţeaua de captare gaze, rigolele perimtrale pluviale, pentru a se constata dacă Depozitul de deşeuri este în continuare conform.

**2. În domeniul solului şi vegetaţiei**

**Garda Forestieră Rm. Vâlcea** informează despre **producerea unui incendiu de pădure (litieră), în data de 14.08.2017, ora 13.00 pe raza DS Dolj, OS Amaradia, loc. Farcaş, jud Dolj, stins de către 12 pers. silvic, 4 pompieri şi 6 cetăţeni, în aceeaşi zi la ora 23.00, fiind afectat 1 ha de litieră, cu arboret de 24 ani**, zona geografică câmpie, proprietate publică de Stat.

**ARBDD Tulcea** revine cu informaţii suplimentare despre **incendiul de vegetaţie stuficolă din data de 09.08.2017, în Districtul Murighiol, zona Canal Lipoveni spre loc. Dunavățu de Jos, extravilan com. Murighiol, judeţul Tulcea. Incendiul s-a stins de la sine în data de 11.08.2017, ora 12.00, afectând circa 0,1 ha**. Nu au fost semnalate fenomene de mortalitate în rândul păsărilor, mamiferelor salbatice şi amfibienilor. S-a monitorizat zona pentru observare în caz de reaprindere.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 16.08.2017-17.08.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE